Friday Pieday-man vang graad | Netwerk24
Friday Pieday-man vang graad
Die student in siviele ingenieurswese aan die Universiteit Stellenbosch wat bekendheid verwerf het vir sy Friday Pieday-video's, het sy graad gekry
Ziyaad Jeftha (23) het sy graad oor vyf jaar voltooi en hy beskryf die video's as die perfekte tydverdryf tussen die studies deur.
Sy parodie-musiekvideo's wat onder die vaandel van Neighbourhood Entertainment op YouTube gelaai word, verskaf vir hom en sy vriende ure se genot.
Verlede jaar het hy en sy vriende sommer vir die grap begin kletsrym oor "Fridays wat eintlik Pieday is". Die video's het toe baie gewild geword.
"Ons wil 'n groot beweging begin met die video's. Ons het tot nou toe al seker meer as 50 video's op YouTube gelaai. Dis nou musiekvideo's waar ons sing en rymklets. Ons werk ook aan 'n klerehandelsmerk wat sal bekend staan as BRAhSSE. Ons het ook al begin skiet aan episodes vir ons YouTube-koskanaal genaamd SmaakVriet," vertel Jeftha.
Hy beskryf homself as 'n "young blood" wat nog op soek is na 'n werk.
"Ek het my graad Vrydag (14 Desember) gekry en het nou al my CV na verskeie maatskappye gestuur. Terwyl ek werk soek, gaan ek steeds betrokke wees by die opneem en oplaai van die video's, want dit hou my uit die kwaad en dis 'n goeie plek vir al my idees om te groei," sê hy.
Kalsum Jefta, Ziyaad se ma, sê sy is baie trots op haar seun. "My kind het homself besig gehou tussen deur die 'swot' met die 'pie'-video's. Dis baie anders as ander jongmense wat hulself besig hou met allerhande verkeerde dinge. Alle dank en prys kom die Almagtige toe wat my gebede as moeder aangehoor het. Ek glo en weet dat, net soos hy 'n sukses gemaak het van sy rymkletsvideo's, sal hy 'n sukses maak van sy lewe vorentoe," sê sy.